“เอเชีย” เปิดบวก! หลัง “จีน” ทยอยคลายมาตรการโควิด “ฮ่องกง” นำทีมพุ่งกว่า 3%
"ตลาดหุ้นเอเชีย" เช้านี้เปิดบวก หลัง “จีน” คลายมาตรการควบคุมโควิด-19 "ตลาดหุ้นฮ่องกง" นำทีมพุ่งแรง 3% แตะ 19,302.04 จุด 
“ตลาดหุ้นฮ่องกง” พุ่งแรง 3% หลัง “จีน” คลายมาตรการควบคุมโควิด-19
5 ธ.ค. 2565

ตลาดหุ้นเอเชียปรับตัวขึ้นตามกันในช่วงเช้าวันนี้ (5 ธ.ค.) ขานรับข่าวจีนยกเลิกมาตรการควบคุมโรคโควิด-19 ในหลายเมือง ซึ่งเป็นการส่งสัญญาณว่าจีนจะผ่อนคลายนโยบายโควิดเป็นศูนย์มากขึ้น
สำนักข่าวซีเอ็นบีซีรายงานว่า ดัชนีฮั่งเส็งตลาดหุ้นฮ่องกงทะยานขึ้นมากกว่า 3% ในช่วงเช้าวันนี้ และดัชนีหุ้นกลุ่มเทคโนโลยีพุ่งขึ้นมากกว่า 5% โดย ณ เวลา 09.34 น.ตามเวลาไทย ดัชนีฮั่งเส็งอยู่ที่ระดับ 19,302.04 จุด ปรับตัวขึ้น 626.69 จุด หรือ +3.36% ส่วนดัชนีเซี่ยงไฮ้คอมโพสิตตลาดหุ้นจีนพุ่งขึ้น 0.83%
 
ทางการเซี่ยงไฮ้ซึ่งเป็นศูนย์กลางการเงินของจีนได้ประกาศยกเลิกข้อกำหนดในการตรวจเชื้อโควิด-19 ในวันนี้ ซึ่งถือเป็นการผ่อนคลายมาตรการโควิดเป็นศูนย์ล่าสุด หลังจากที่มีการประท้วงทั่วประเทศครั้งใหญ่ในรอบหลายสิบปีเพื่อต่อต้านมาตรการที่เข้มงวดของรัฐบาลจีน
สำหรับเมืองอื่น ๆ อาทิ ปักกิ่ง, เทียนจิน, เซินเจิ้น และเฉิงตู ก็ได้ประกาศยกเลิกข้อกำหนดในการตรวจเชื้อโควิด-19 ก่อนใช้ระบบขนส่งสาธารณะตั้งแต่เมื่อวันเสาร์ (3 ธ.ค.)